Дыщэ, дыжьын, жэз
Къалмыкъ Республикэм и Лагань къалэм щэбэт кIуам щекIуэкIащ бгырыпх бэнэкIэмкIэ еплIанэ урысейпсо зэхьэзэхуэ. Абы хэтащ Башкирием, Къэбэрдей-Балъкъэрым, Къэрэшей-Шэрджэсым, Тэтэрстаным, Астрахъэн, Волгоград областхэм, Къалмыкъым и куейхэм я бэнакIуи 100-м щIигъу. Ди лIыкIуэхэм абы дыщэ медали 3, дыжьыну 2, жэзуи апхуэдиз, псори зэхэту медали 7 къыщахьащ.
ПщIэ зиIэ зэхьэзэхуэм КъБР-м и командэ къыхэхам хэту зэфIэкI щагъэлъэгъуащ Шэрэдж куейм и спортсменхэм: Къэщкъэтау щыщхэу Мокаевхэ Мусса, Щамил зэкъуэшхэм, Гажонов Елдар, Мокаев Расул, зэрэгъыждэс Мысост Заурбэч, Жэмтхьэлэ щыщхэу Дохъушыкъуэ Хьэчимрэ ГъуаплъащIэ Аслъэнрэ.
Килограмм 68-рэ зи хьэлъагъхэм Мокаев Расул къыпэхъун къахэкIакъым.
зи хьэлъагъыр килограмм 75-м нэсхэм я зэпеуэм япэ увыпIитIыр щызэдагуэшащ Мокаев зэкъуэшхэм: Мусса — дыщэ, Щамил — дыжьын медалхэр къахьащ. Ещанэ увыпIэри дыдейхэм къалъысыным куэд иIэжакъым. Ауэ къалмыкъым щыщ Гаряев Очир ди бэнакIуэ Аппаев Саид зэпеуэ гуащIэм къыщыхигъэщIащ.
Псоми гунэс ящыхъуащ килограмми 100-м щIигъухэм я зэхьэзэхуэм хэта дунейпсо чемпион Мысост Мырзэбэч. КIэух зэIущIэм абы хьэрхуэрэгъу къыщыхуэхъуат къалмыкъ бэнакIуэ Муджиков Бориси, дакъикъэрэ ныкъуэм хигъащIэри, текIуащ. Къыхэгъэщыпхъэщ, Урысеймрэ Къалмыкъымрэ я ныпхэр Iэтыныр дунейпсо чемпионхэу Байрамуков Артур, ди лъахэгъу Мысост Мырзэбэч, Сафоновэ Серафимэ сымэ дзыхь къызэрыхуащIар.
Килограмми 100-м нэс хьэлъагъ зиIэ бэнакIуэхэм я деж дыжьын медалыр щызыIэригъэхьащ Дохъушыкъуэ Хьэчим; Гажонов Эльясрэ (кг 90) ГъуаплъащIэ Аслъэнрэ (кг 62-рэ) дыжьын медалхэр къалъысащ.
— Лагань къалэм щекIуэкIа зэпеуэр лъэщу къызэрагъэпэщауэ щытащ, абы кърикIуахэмкIи сыарэзыщ. Ди бэнакIуэхэм ящыщ гуэрхэмкIэ а зэхьэзэхуэр гъэунэхуныгъэу щытащ, иджы абыхэм къапэщытщ КъШР-м и Iэтащхьэм и саугъэтым щыщIэбэныну зэпеуэм, Урысей чемпионатым, адэкIэ Душанбе щекIуэкIыну дунейпсо чемпионатым я зэфIэкI щагъэлъэгъуэну, — жиIащ спортсменхэм ящIыгъуа, Шэрэдж куейм и сабий-ныбжьыщIэ спорт школым и унафэщI, дунейпсо категорие зиIэ судья Гажонов Юрий.
Гажоновым езыми спортсменхэми къабгъэдэкIыу фIыщIэ яхуещI зэхьэзэхуэхэм зэрыхэтын мылъкукIэ закъыщIэзыгъэкъуа «Трейд-Мастер» ООО-м и унафэщI Муртазэ Ахъмэт.
Кужоновэ Эльмирэ.
